32004R1991
L 344/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1991/2004 НА КОМИСИЯТА
от 19 ноември 2004 година
за изменение на Регламент (ЕО) № 753/2002 за определяне на някои правила за прилагането на Регламент (ЕО) № 1493/1999 на Съвета по отношение на описанието, обозначението, търговското представяне и защитата на някои продукти от сектора на виното
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 53 от него,
като има предвид, че:
(1)
Директива 2000/13/ЕО на Европейския парламент и на Съвета от 20 март 2000 г. относно сближаването на законодателствата на държавите-членки, отнасящи се до етикетирането и рекламата, правена по отношение хранителните продукти (2), последно изменена с Директива 2003/89/ЕО относно обозначаването на компонентите, намиращи се в хранителните продукти, постановява в първата алинея от член 6, параграф 3а, че всякаква съставка, посочена в приложение IIIа, трябва да бъде обозначена върху етикета на всяка напитка, съдържаща повече от 1,2 об. %.
(2)
Относно продуктите, посочени в член 1, параграф 2 от Регламент (ЕО) № 1493/1999, втора алинея от член 6, параграф 3а, буква а) от Директива 2000/13/ЕО постановява, че подробните правила за представянето на съставките, посочени в приложение IIIа към спомената директива, могат да бъда приети в съответствие с процедурата, определена в член 75 от Регламент (ЕО) № 1493/1999.
(3)
Първи параграф от точка Г от приложение VII и първи параграф от точка Д от приложение VIII към Регламент (ЕО) № 1493/1999 предвиждат, че информацията върху етикета трябва да бъде предоставена на един или повече от останалите официални езици на Общността по такъв начин, че крайният потребител да може лесно да разбере всяко едно от тези означения в информацията.
(4)
Регламент (ЕО) № 753/2002 на Комисията (3), следователно, следва да бъде съответно изменен.
(5)
Настоящият регламент се прилага от 25 ноември 2004 г., крайният срок за транспониране на Директива 2003/89/ЕО.
(6)
Управителният комитет по виното не е предоставил становище в рамките на срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 753/2002 се изменя с настоящия регламент, както следва:
1.
Член 3 се изменя, както следва:
а)
в параграф 1, втора алинея се заменя със следния текст:
„Независимо от това, задължителните данни, отнасящи се за вносителя, за номера на партидата, както и за компонентите, посочени в член 6, параграф 3а от Директива 2000/13/ЕО, могат да фигурират извън зрителното поле, в което са представени другите задължителни данни.“;
б)
добавя се параграф 3 със следния текст:
„3. Когато един или повече от компонентите, изброени в приложение IIIа към Директива 2000/13/ЕО, се намират в един от продуктите, посочени в член 1, параграф 2 от Регламент (ЕО) № 1493/1999, те задължително трябва да бъдат обозначени върху етикета, предшествани от термина „съдържа“. За сулфитите могат да бъдат използвани следните термини: „сулфити“, „серен анхидрид“ или „серен диоксид.““
2.
В член 11, параграф 2 се заменя със следния текст:
„2. Разпоредбите на член 3, параграф 1 и параграф 3 се прилагат mutatis mutandis по отношение на задължителните обозначения, посочени в член 12.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент се прилага от 25 ноември 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 ноември 2004 година.